

**ตำรวจสอบสวนกลาง(CIB)** **ร่วม อย. ทลายเครือข่ายแหล่งผลิตโบท็อกซ์ปลอม**

**ส่งขายคลินิกเสริมความงามทั่วกรุง ตรวจยึดของกลางกว่า 2.6 หมื่นชิ้น มูลค่าความเสียหายกว่า 10 ล้านบาท**

วันที่ 12 กรกฎาคม 2567 **กองบัญชาการตำรวจสอบสวนกลาง** โดย พล.ต.ท.จิรภพ ภูริเดช ผบช.ก., พล.ต.ต.ณัฐศักดิ์ เชาวนาศัย,พล.ต.ต.โสภณ สารพัฒน์ รอง ผบช.ก **เจ้าหน้าที่ตำรวจ บก.ปคบ.** โดยการสั่งการของ พล.ต.ต.วิทยา ศรีประเสริฐภาพ ผบก.ปคบ., พ.ต.อ.อนุวัฒน์ รักษ์เจริญ, พ.ต.อ.ชัฏฐ นากแก้ว, พ.ต.อ.ปัญญา กล้าประเสริฐ รอง ผบก.ปคบ., พ.ต.อ.วีระพงษ์ คล้ายทอง ผกก.4 บก.ปคบ., **สำนักงานคณะกรรมการอาหารและยา** โดย นพ.ณรงค์ อภิกุลวณิช เลขาธิการคณะกรรมการอาหารและยา, ภก.วีระชัย นลวชัย รองเลขาธิการคณะกรรมการอาหารและยา และ ภญ.อรัญญา เทพพิทักษ์ ผอ.ศรป. และผู้เชี่ยวชาญด้านความปลอดภัยและประสิทธิผลของยาและการใช้ยา **ร่วมกันแถลงผลการปฏิบัติงานกรณีทลายแหล่งผลิตโบท็อกซ์ปลอมในพื้นที่ แขวงนวมินทร์ เขตบึงกุ่ม กรุงเทพมหานคร ตรวจค้น 2 จุด ตรวจยึดผลิตภัณฑ์ยา ผลิตภัณฑ์เครื่องมือแพทย์ ผลิตภัณฑ์เครื่องสำอางและอื่น ๆ** **จำนวน 90 รายการ รวมทั้งสิ้น 26,293 ชิ้น มูลค่าความเสียหาย 10,000,000 บาท**

สืบเนื่องจากกองกำกับการ 4 กองบังคับการปราบปรามการกระทำความผิดเกี่ยวกับการคุ้มครองผู้บริโภค และสำนักงานคณะกรรมการอาหารและยา **ได้เฝ้าระวังการจำหน่ายผลิตภัณฑ์ยา เครื่องมือแพทย์ และเครื่องสำอาง สำหรับใช้ฉีดเข้าร่างกาย** ผ่านแพลตฟอร์มออนไลน์ โดยพบว่า มีการจำหน่าย**ผลิตภัณฑ์  
เสริมความงามยี่ห้อดัง** ซึ่งเป็นที่นิยมในท้องตลาดเป็นจำนวนมาก

เมื่อเจ้าหน้าที่ตำรวจตรวจสอบผลิตภัณฑ์ดังกล่าว ไม่พบเลขทะเบียนตำรับยาที่ได้รับอนุญาตจากสำนักงานคณะกรรมการอาหารและยา จึงได้ทำการ**สืบสวนจนทราบถึงสถานที่ผลิต และสถานที่เก็บผลิตภัณฑ์เสริมความงามปลอม**

ในวันที่ 2 กรกฎาคม 2567 จึงได้รวบรวมพยานหลักฐานเพื่อขออนุมัติหมายค้นต่อศาลแขวงพระนครเหนือ เข้าตรวจค้นทั้งหมด 2 จุด ดังนี้

**1. สถานที่ผลิต** บ้านพักอาศัย บริเวณ ซ.นวมินทร์ 111 ถ.ประดิษฐ์มนูกิจ แขวงนวมินทร์ เขตบึงกุ่ม กรุงเทพมหานคร ตรวจยึด

- **ผลิตภัณฑ์ยา และผลิตภัณฑ์เครื่องสำอาง** **จำนวน 11 รายการ** เช่น บี 100 คอมเพล็กซ์, LUTHIONE INJ., Bio swiss MIXING WHITE V2 Plus, CYTOCARE, L'ebss AMPOULE, ERICA ULTRAFIRMIMG ESSENCE, AXO, Guna - Made, Guna - Collagen เป็นต้น

- **อุปกรณ์และวัตถุดิบในการผลิต** **จำนวน 22 รายการ** เช่น เครื่องล้างขวด Vial, เครื่องอบฆ่าเชื้อ, อุปกรณ์ปิดผนึกฝาขวด, กระบอกและเข็มฉีดยา, ฝาสแตนเลส, ขวด vial บรรจุของเหลว,ขวดvial ยังไม่บรรจุของเหลว, ฝาปิดพลาสติกสีเทาและขาวสำหรับปิดขวด vial, แผ่นกระดาษสำหรับเป็นฐานรองขวดพลาสติก, กล่องบรรจุภัณฑ์ยี่ห้อ Nabota, กล่องบรรจุภัณฑ์ยี่ห้อ Aestox ,น้ำเกลือ 0.9 Normal Saline Solution, สติกเกอร์ฉลากผลิตภัณฑ์ GUNA-MADE, สติกเกอร์ฉลากผลิตภัณฑ์ Nabota พร้อมอุปกรณ์การผลิตอื่น ๆ

**2.** **สถานที่แพ็ค บรรจุ** บ้านพักอาศัย บริเวณ ซ.เสมอดามาพงศ์ ถ.ลาดพร้าว71 แขวง/เขตลาดพร้าว กรุงเทพมหานคร ตรวจยึด

**- ผลิตภัณฑ์ยา เครื่องมือแพทย์ และเครื่องสำอางที่ผิดกฎหมาย จำนวน 33 รายการ เช่น**L-B5 Complex Rose Gold, Luthione, Meso White radiance, Mesoestetic lipolytic solution, Liporase inj, Lucchini Human, Lucchini Plant, Biocell , Collagen Platinum Forte+Vit.C PlacentaGlulax, V2 Bio swiss mixing white, Botaone, Neuronox, Nabota, Botulax, Wondertox, Aestox, Guna-Made, Guna -Collagen, Neuramis, Radiesse

**- อุปกรณ์และอุปกรณ์ในการผลิต จำนวน 24 รายการ เช่น** ฝาสแตนเลส, เครื่องปิดผนึกฝาขวด vial,   
ขวด vial บรรจุของเหลวใสไม่ติดฉลาก, กล่องบรรจุภัณฑ์ยี่ห้อ Nabota, กล่องผลิตภัณฑ์ยี่ห้อ Neuronox,   
กล่องผลิตภัณฑ์ยี่ห้อ Botaone, กล่องผลิตภัณฑ์ยี่ห้อ Guna-Made, กล่องผลิตภัณฑ์ยี่ห้อ Guna -Collagen,   
กล่องผลิตภัณฑ์ยี่ห้อ Aestox, เอกสารกำกับยา Nabota, เอกสารกำกับยา Guna, สติกเกอร์ฉลากผลิตภัณฑ์ Guna - Collagen, สติกเกอร์ฉลากผลิตภัณฑ์ Guna-Made, สติกเกอร์ฉลากผลิตภัณฑ์ Nabota

จากการสืบสวนทราบว่า การผลิตและการจำหน่ายผลิตภัณฑ์ยาปลอม ผู้สั่งการ คือ แพท หรือ พลอยใส ซึ่งเป็นชื่อในวงการเสริมความงาม โดยมีการ**ผลิตในบ้านพักอาศัยของตนเอง และบ้านที่เปิดเป็นบริษัท เกี่ยวกับ  
การจำหน่ายผลิตภัณฑ์เครื่องสำอางทั่วไป บังหน้า เพื่อตบตาเจ้าหน้าที่ โดยสินค้าที่อยู่ระหว่างการผลิตจะอยู่บ้านพักอาศัย ส่วนบ้านที่เปิดบริษัท จะเป็นที่บรรจุภัณฑ์และเก็บสินค้าที่พร้อมจะกระจายไปให้ลูกค้า** ซึ่งสถานที่  
ทั้ง 2 แห่ง มีลักษณะเป็นหมู่บ้านหรู เพื่อหลีกเลี่ยงการตรวจสอบพบของเจ้าหน้าที่

ช่องทางจำหน่ายผลิตภัณฑ์เสริมความงามปลอมจะผ่านทางแอปพลิเคชันไลน์ ซึ่งลูกค้าส่วนใหญ่จะเป็นคลินิกเสริมความงาม มีการจัดส่งไปยังทั่วประเทศ โดยเฉพาะพื้นที่ในกรุงเทพมหานครและปริมณฑล

การผลิต การจำหน่าย และการจัดส่ง มีการมอบหมายหน้าที่กันอย่างชัดเจน คือ **แพท หรือ พลอยใส**   
ผู้สั่งการ จะตั้งกลุ่มเฉพาะทางช่องทางแอปพลิเคชันไลน์ขึ้นมาและเชิญบุคคลซื้อขายเข้ากลุ่ม เมื่อมีคำสั่งซื้อผลิตภัณฑ์ยาสำเร็จรูปประเภทวิตามินต่าง ๆ ซึ่งเป็นยาที่ฉีดเข้าเส้นเลือดดำ ไม่พบเลขทะเบียนตำรับยา โดยทางร้านก็จะจัดส่งไปให้ลูกค้า แต่หากเป็นผลิตภัณฑ์ยาที่ผลิตปลอมขึ้นมาได้ จะสั่งให้ **น.ส.เมย์ (สัญชาติพม่า)** **ลูกจ้าง**   
ทำหน้าที่ผลิตขึ้นที่บ้าน ย่านนวมินทร์ 111 ถ.ประดิษฐ์มนูกิจ แขวงนวมินทร์ เขตบึงกุ่ม กรุงเทพมหานคร เมื่อผลิตครบตามจำนวนสั่งซื้อ ก็จะส่งต่อไปยังบ้านย่าน ซ.เสมอดามาพงศ์ ถ.ลาดพร้าว 71 แขวง/เขตลาดพร้าว กรุงเทพมหานคร เพื่อให้ **น.ส.คัม (สัญชาติพม่า) ลูกจ้าง** ทำหน้าที่บรรจุผลิตภัณฑ์ลงกล่องยาปลอม พร้อมใส่เอกสารกำกับยา ติดสติกเกอร์ ต่อมาจะสั่งให้ **นายเบส และ นายตูน** เป็นผู้จัดส่งให้ลูกค้าต่อไป

**ขั้นตอนการผลิต** จะใช้อุปกรณ์กระบอกฉีดยาและเข็มฉีดยา โดยใช้ตัวยาที่ไม่มีทะเบียนตำรับยาและน้ำเกลือเป็นส่วนประสมในการใส่ลงในขวด vial โดยผู้ผลิตจะใช้การคาดคะเนปริมาณของตัวยาและน้ำเกลือเองไม่มีค่าตามมาตรฐาน เมื่อเสร็จสิ้นกระบวนการผลิต จะลงบรรจุภัณฑ์ที่ทำปลอมขึ้น

โดยในการตรวจค้นครั้งนี้ ยังพบอีกว่า สถานที่ผลิตไม่ได้รับอนุญาตและไม่ถูกสุขลักษณะ โดยพบว่าหากมีคำสั่งซื้อและให้ราคาที่ต่ำ ผู้ผลิตจะใช้น้ำเกลืออย่างเดียวโดยไม่มีการใส่ตัวยาในการทำผลิตภัณฑ์เพื่อลดต้นทุนการผลิต **โดยใช้น้ำเกลือ 1 ขวด สามารถผลิตได้กว่า 1,000 ขวด** ผลิตภัณฑ์ที่ตรวจยึดทั้งหมด   
**เป็นผลิตภัณฑ์ที่ใช้ฉีดเข้าสู่ร่างกาย หากมีการผลิตที่ไม่ได้รับมาตรฐาน จะเป็นอันตรายต่อผู้ใช้ได้**

ผลิตภัณฑ์เสริมความงามที่ได้ตรวจสอบเบื้องต้นจาก สำนักงานคณะกรรมการอาหารและยา พบว่า **Neuronox เป็นยาปลอม** และยังเชื่อว่าผลิตภัณฑ์ที่ทำขึ้นมาปลอมมี **Nabota, Aestex, Guna-Made, Guna -Collagen** จากการตรวจค้น พบ บรรจุภัณฑ์ สติกเกอร์ และใบกำกับยา ของยี่ห้อดังกล่าวเป็นจำนวนมาก

**รวมตรวจค้น 2 จุด ตรวจยึดของกลางทั้งหมด 90 รายการ รวมทั้งสิ้น 26,293 ชิ้น มูลค่าความเสียหาย 10,000,000 บาท, อุปกรณ์และวัตถุการผลิต จำนวน 46 รายการ, ผลิตภัณฑ์ยา เครื่องมือแพทย์ และเครื่องสำอาง จำนวน 44 รายการ**

จากการสืบสวน พบมีการใช้**บัญชีม้าในการรับเงินค่าผลิตภัณฑ์เสริมความงามปลอม เพื่อหลบหลีก  
การตรวจสอบพบของเจ้าหน้าที่ กว่า 5 บัญชี จากการตรวจสอบเพียง 1 บัญชี พบว่า ตั้งแต่ ม.ค. 2567 - มิ.ย. 2567 มีเงินหมุนเวียนกว่า 10 ล้านบาท อีก 4 บัญชีอยู่ระหว่างดำเนินการตรวจสอบ** โดยในวันที่ตรวจค้น เจ้าหน้าที่ตำรวจจึงได้ตรวจยึดของกลาง ส่งพนักงานสอบสวน กก.4 บก.ปคบ. เพื่อทำการออกหมายเรียกบุคคลที่เกี่ยวข้องมารับทราบข้อกล่าวหาต่อไป

**เบื้องต้น การกระทำของ ผู้ต้องหากับพวก เป็นความผิดตาม**

1. **พ.ร.บ. ยา พ.ศ. 2510 ฐาน**
2. **“ผลิตยาปลอม”** ระวางโทษจำคุกตั้งแต่ 3 ปีถึงตลอดชีวิต และปรับตั้งแต่ 10,000 บาท ถึง 50,000 บาท
3. **“ขาย หรือ นำหรือสั่งเข้ามาในราชอาณาจักรซึ่งยาปลอม”** ระวางโทษ จำคุกตั้งแต่ 1 ปีถึง 20 ปี และปรับตั้งแต่ 2,000 บาทถึง 10,000 บาท
4. **“ผลิต ขาย นำหรือสั่งเข้ามาในราชอาณาจักรซึ่งยาแผนปัจจุบันโดยไม่ได้รับอนุญาต”**ระวางโทษ จำคุกไม่ เกิน 5 ปี และปรับไม่เกิน 10,000 บาท

**2. พ.ร.บ.เครื่องมือแพทย์ พ.ศ. 2551 ฐาน**

1. **“ผู้ผลิตหรือผู้นำเข้าไม่จดทะเบียนสถานประกอบการ”** ต้องระวางโทษจำคุกไม่เกิน 1 ปี   
   หรือปรับไม่เกิน 100,000 บาท
2. **“ผลิตหรือนำเข้าเครื่องมือแพทย์โดยไม่ได้อนุญาต”** ระวางโทษ จำคุกไม่เกิน 3 ปี หรือปรับไม่เกิน 300,000 บาท
3. **“ขายเครื่องมือแพทย์โดยไม่ได้รับอนุญาต”** ระวางโทษ จำคุกไม่เกิน2 ปี หรือปรับไม่เกิน 200,000 บาท หรือทั้งจำทั้งปรับ
4. **พระราชบัญญัติเครื่องสำอาง พ.ศ. 2558** **ฐาน** **“ขายเครื่องสำอางที่มิได้จดแจ้ง”** ระวางโทษ  
   ปรับไม่เกิน 20,000 บาท

**ภญ.อรัญญา เทพพิทักษ์ ผอ.ศรป. และผู้เชี่ยวชาญด้านความปลอดภัยและประสิทธิผลของยาและการใช้ยา** กล่าวว่า ปฏิบัติการในครั้งนี้ สำนักงานคณะกรรมการอาหารและยา (อย.) ขอขอบคุณตำรวจ  
กองบังคับการปราบปรามการกระทำความผิดเกี่ยวกับการคุ้มครองผู้บริโภค (บก.ปคบ.) ที่สืบสวนขยายผลสืบหาแหล่งผลิตและขายยาปลอม ยาที่ไม่ขึ้นทะเบียนตำรับยา เครื่องสำอางและเครื่องมือแพทย์ที่ไม่ได้รับอนุญาต   
จนสามารถตรวจยึดของกลางที่ผิดกฎหมายได้จำนวนมาก

ในปัจจุบันคนส่วนใหญ่หันมาดูภาพลักษณ์และรูปร่างตนเองกันมากขึ้น ดังนั้นการฉีดโบท็อกซ์ ฟิลเลอร์ หรือฉีดวิตามินบำรุงเข้าสู่ร่างกายจึงได้รับความนิยม เพื่อช่วยในการเติมเต็มรูปหน้าหรือเพื่อเติมเต็มริ้วรอยบนใบหน้า หรือเติมเต็มร่องลึก หรือแม้แต่การบำรุงผิวให้กระชับ เมื่อความนิยมมีมากขึ้นประกอบกับ  
ความต้องการเสริมความงามในราคาถูก จึงมีกลุ่มที่ลักลอบผลิตภัณฑ์เถื่อนเหล่านี้ หรือนำเครื่องสำอางที่ไม่ได้รับอนุญาตฉีดเข้าสู่ร่างกาย ซึ่งเป็นการใช้ที่ผิดวัตถุประสงค์ ไม่มีทั้งในเรื่องคุณภาพและความปลอดภัย

จึงขอฝากผู้ที่ต้องการเสริมความงาม ควรเลือกรับบริการจากสถานพยาบาลที่มีใบอนุญาตถูกต้อง  
ตามกฎหมาย และมีแพทย์ผู้เชี่ยวชาญเป็นผู้ให้บริการ ก่อนการฉีดควรสอบถามและขอดูตัวสารที่ฉีดว่าได้รับอนุญาตถูกต้องตามกฎหมายจาก อย. หรือไม่ เพราะผลที่เกิดขึ้นจากการใช้ผลิตภัณฑ์เถื่อนฉีดเข้าร่างกายนั้น อาจเกิดอันตรายจนถึงแก่เสียชีวิตตามที่เคยปรากฏเป็นข่าวมาแล้ว ทั้งนี้ ผู้บริโภคสามารถตรวจสอบผลิตภัณฑ์สุขภาพที่ได้รับอนุญาตจาก อย. ได้ที่ www.fda.moph.go.th และ Line: @FDAThai หากพบผลิตภัณฑ์ที่ต้องสงสัยหรือไม่ได้รับอนุญาต สามารถแจ้งได้ที่สายด่วน อย.1556 หรือผ่าน Email: 1556@fda.moph.go.th Line: @FDAThai, Facebook: FDAThai หรือ ตู้ปณ.1556 ปณฝ.กระทรวงสาธารณสุข จ.นนทบุรี 11004 หรือสำนักงานสาธารณสุขจังหวัดทั่วประเทศ

**พล.ต.ต.วิทยา ศรีประเสริฐภาพ ผบก.ปคบ.** กล่าวว่าก่อนหน้านี้เจ้าหน้าที่ตำรวจได้เปิดปฏิบัติการปราบปรามเวชภัณฑ์ สินค้าสุขภาพ เครื่องสำอางที่เป็นเป้าหมายของการปลอมแปลง และสินค้าที่ด้อยคุณภาพ จนสามารถหาต้นตอของผลิตภัณฑ์สุขภาพที่ผิดกฎหมายและตรวจยึดได้เป็นจำนวนมาก และยังมีการเฝ้าระวังและกวาดล้างอย่างต่อเนื่อง และขอฝากความห่วงใยถึงพี่น้องประชาชน ควรใช้ความระมัดระวังในการเลือกซื้อผลิตภัณฑ์เครื่องมือแพทย์ ยา และเครื่องสำอาง ที่ใช้เสริมความงาม ควรซื้อจากแหล่งจำหน่ายที่เชื่อถือได้  
ไม่หลงเชื่อซื้อผลิตภัณฑ์ในราคาที่ต่ำกว่าท้องตลาด เพราะอาจทำให้ท่านได้รับความเสี่ยงต่อการนำผลิตภัณฑ์  
ที่ไม่ปลอดภัยเข้าสู่ร่างกาย และอาจส่งผลเสียต่อสุขภาพและร่างกายของท่าน โดยก่อนซื้อขอให้ตรวจสอบ  
การได้รับอนุญาตกับเว็บไซต์ อย. ก่อน และขอเตือนผู้ที่ลักลอบผลิต นำเข้า และจำหน่ายผลิตภัณฑ์สุขภาพปลอมและด้อยคุณภาพให้หยุดการกระทำ เนื่องจากท่านกำลังทำให้ประชาชนได้รับผลกระทบเป็นจำนวนมาก   
โดยเจ้าหน้าที่ตำรวจจะทำการจับกุมอย่างต่อเนื่อง ทั้งนี้ หากประชาชนพบเห็นการกระทำความผิด สามารถแจ้งได้ที่สายด่วน ปคบ. 1135 หรือเพจ ปคบ. เตือนภัยผู้บริโภค

“ผู้ต้องหาหรือจําเลยยังเป็นผู้บริสุทธิ์ตราบใดที่ศาลยังไม่มีคําพิพากษาถึงที่สุด”

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

วันที่เผยแพร่ข่าว 12 กรกฎาคม 2567 แถลงข่าว 37 / ปีงบประมาณ 2567